
נוסח לא מתו

שינויים בתקציב לשנת 2006

נכחו:

חברי הועדה:
יעקב ליצמן – היו"ר

חיים אורון

ניסן סלומינסקי

ראובן ריבלין

מוזמנים:
מאיר בינג

- משרד האוצר



אייל אפשטיין

- משרד האוצר

ייעוץ משפטי:
שגית אפיק

יועצת כלכלית:
סמדר אלחנני

מנהל הוועדה:
טמיר כהן

רשמה וערכה:
אהובה שרון – חבר המתרגמים בע"מ

שינויים בתקציב לשנת 2006

היו"ר יעקב ליצמן:


אני פותח את ישיבת ועדת הכספים

פנייה מספר 449 – בתי הדין הרבניים.

ראובן ריבלין:


כבר אישרנו את מרכז בגין?

מאיר בינג:


לפני כחודש נתנו למרכז בגין מיליון שקלים ונתנו גם למרכז רבין מיליון.

היו"ר יעקב ליצמן:


זה כבר היה.

מאיר בינג:


באותה פנייה מרכז רבין קיבל יותר ממיליון. הוא קיבל מיליון ומאתיים אלף, ומרכז בגין קיבל 300 אלף, שזה כלל את החזר הקיצוץ שאתם פניתם למשרד ראש-הממשלה. כלומר, רבין קיבל מיליון פלוס החזר קיצוץ, ובגין קיבל רק את ההחזר קיצוץ כי את המיליון הוא קיבל קודם לכן. זה אושר בשבוע שעבר.

ראובן ריבלין:


היה נדמה לי שהיה החזר הקיצוץ לרבין ולבגין.

מאיר בינג:


שניהם קיבלו.

היו"ר יעקב ליצמן:


מי בעד 449? מי נגד?

פנייה מספר 449 – אושרה.

על פנייה 548 הצבענו קודם, כאשר השר לאיכות הסביבה היה כאן.

פנייה מספר 539 עד 541


מי בעד? מי נגד?

פנייה מספר 539 עד 541 – אושרה

פנייה מספר 542 עד 544

מאיר בינג:

תקציב השכר של משרד המשפטים לבתי-המשפט. הגירעון גדל השנה בגלל עדכון שכר השופטים שבוצע בינואר, בתחילת השנה.

היו"ר יעקב ליצמן:


מה זה הקלות מיסים שאתם מורידים שם?

מאיר בינג:


הקלות ממיסים אלה החזרים שלעובדי מדינה יש גילום של הריבית ואנחנו מעבירים את זה לשכר.

ניסן סלומינסקי:

אני רואה שכל הכסף, ה-22 מיליון שקלים, הולך לפרקליטות המדינה.

מאיר בינג:


בסך הכול יש פה 44 מיליון שאנחנו מוסיפים, שחלקו הולך לפרקליטות. מה שיש פה זה התאמה של תקציב השכר.

סמדר אלחנני:


אני רוצה להעיר משהו לגבי עדכון השכר, והוועדה אישרה בינואר. הוועדה מפרסמת את עליית שכר השופטים בהתאם לחוק, כי זה היה צמוד לשכר הממוצע במשק. מערכת השכר שהכינה את התזכיר לשנת 2006 ידעה בערך שלוש שנים שב-1 בינואר 2006 תהיה העלאת שכר. כולם ידעו כמה יעלה השכר הממוצע במשק, כולם ידעו את זה. זאת אומרת, זאת לא הייתה הפתעה.

היו"ר יעקב ליצמן:


מי בעד? מי נגד?

פנייה מספר 542 עד 544 – אושרה

פנייה מספר 545 עד 547 -  בתי משפט

מאיר בינג:


בפנייה הזו יש כמה דברים. הנושא המרכזי הוא העברה של כ-28 מיליון שקלים מהתקציב הרגיל של משרד המשפטים לתקציב הפיתוח. זה בעיקר פיתוח מערכות מחשוב חדשות או רישום שלהם ב טאבו.

ניסן סלומינסקי:


היום בתי המשפט נמצאים מבחינת המחשוב בסופר של העולם, אבל בתי-הדין – אז טומי לפיד ביקש שיעבירו אותם אליו, והם אכן עברו אליו, הוא אמר שהוא ישדרג אותם – נמצאים בתת-רמה. כל פעם השר מופיע כאן ומבטיח לנו שהוא יעשה, אבל בסוף שום דבר לא קורה.

מאיר בינג:


דיברתי אתך אישית בנושא הזה ואמרתי לך שבתקציב 2007, בתקציב מקורי, כבר מופיע חמישה מיליון שקלים לשדרוג מערך המחשוב בבתי-הדין הרבניים. יצאנו לדרך.

ניסן סלומינסקי:


מה זה ה-28 מיליון שקלים שמופיעים כאן?

מאיר בינג:


עלות השדרוג שם היא בסביבות ה-5 מיליון דולרים, והם קיבלו את כל הכסף וזאת תהיה פריסה על-פני כמה שנים.

היו"ר יעקב ליצמן:


מי בעד? מי נגד?

פנייה מספר 545 עד 547 – אושרה

פנייה מספר 557 עד 558, 560 עד 561 – משרד האוצר

מאיר בינג:


שינויים בתקציב משרד האוצר ברשות המיסים. הפנייה כוללת מספר נושאים. העברה ברשות המיסים של 5 מיליון מהתקציב הרגיל.

היו"ר יעקב ליצמן:


מי בעד? מי נגד?

פנייה מספר 557 עד 558, 560 עד 561 – אושרה

פנייה מספר 562

מאיר בינג:


בעמוד 31 יש שני נושאים. זה פיצול של הרשאה להתחייב.  בחיפה אנחנו עומדים לשקף מכולות, שאפשר יהיה לעשות בדיקה ביטחונית.  נותנים להם את ההרשאה להתחייב כדי לחתום על חוזה. זה גם בחיפה וגם באשדוד.

סמדר אלחנני:


יש פה את עוקף המדינה והחברה דרך ארץ, שזה סיפור אחר לגמרי. אתה פה לוקח הרשאה להתחייב עבור ייעוץ.

מאיר בינג:


נכון, אני לוקח שני נושאים. אחד ליועצים.

היו"ר יעקב ליצמן:


מי בעד? מי נגד?

פנייה מספר 562 – אושרה

מה זאת הפנייה של הגמלאות? אם זה קריטי, נאשר.

אייל אפשטיין:


כל מה שמדובר בתקצוב הוצאה מותנית בהכנסה בגין הסכמי רציפות, של אנשים שעבדו לדוגמה ברשויות מקומיות קודם ועברו לשירות המדינה.

היו"ר יעקב ליצמן:


לא. אנחנו נחכה. אני אחכה עד שיגיע הרפרנט, ואני אאשר את זה. אני לא סוגר את הישיבה.

הישיבה ננעלה בשעה 11:35

